Flater op trofee laat Roland Garros bloos | Netwerk24
10 Junie 2019 11:48
Die tenniswêreld was 43 jaar lank oortuig daarvan dat Sue Barker die laaste Britse vrou was wat die Franse Ope-titel gewen het, maar blykbaar was hulle verkeerd.
Sue Barker, die Franse Ope-kampioen in 1976, word foutief as 'n Aussie op die Coupe Suzanne Lenglen-trofee genoem. Foto: Reuters
As 'n mens die gravering op die Coupe Suzanne Lenglen-trofee goed bekyk, blyk dit dat Barker 'n Australiër was.
BBCSport berig Ashleigh Barty, daadwerklik 'n Aussie, het die fout opgemerk nadat sy Saterdag die vroue-enkelspeltitel op Roland Garros gewen het.
Sy het die trofee bestudeer vir die name van haar landgenote soos Margaret Court, die laaste Aussie-kampioen in Parys, in 1973. Maar langsaan Barker se naam is "AUST" in plaas van "GB" gegraveer.
Barker, deesdae 'n BBC-aanbieder, het haar enigste Grand Slam-titel in 1976 beklink. Maar niemand het in die afgelope 43 jaar die fout op die trofee reggestel nie.
Die organiseerders het Sondag die versekering gegee dat die fout reggestel sal word. Hulle sal ook die fout by die 1977-gravering regstel, waar die kampioen Mima Jausovec se van as Jausevec gespel is.